**Notă informativă**

***la proiectul hotărârii de Guvern***

***„Cu privire la modificarea unor hotărâri ale Guvernului”***

|  |
| --- |
| 1. ***Denumirea autorului și, după caz, a participanților la elaborarea proiectului*** |
| Proiectul hotărârii de Guvern „Cu privire la modificarea unor hotărâri ale Guvernului” *(în continuare - proiect)* a fost elaborat de Ministerul Mediului cu suportul Organizației pentru Cooperare Economică și Dezvoltare (OECD) în cadrul Acțiunii Pentru Mediu a Uniunii Europene (EU4Environment). |
| 1. ***Condițiile ce au impus elaborarea proiectului actului normativ și finalitățile urmărite*** |
| Strategia de mediu pentru anii 2014-2023, aprobată prin Hotărârea Guvernului nr. 301/2014 are ca obiectiv general crearea unui sistem eficient de management de mediu, care să contribuie la creșterea calității factorilor de mediu și să asigure populației dreptul la un mediu natural curat, sănătos și durabil. Unul dintre obiectivele specifice ale Strategiei menționate este asigurarea condițiilor de bună guvernare și eficientizarea potențialului instituțional și managerial în domeniul protecției mediului pentru atingerea obiectivelor de mediu.  Deși în ultimii ani au fost întreprinse mai multe măsuri de consolidare a mecanismului de gestionare a resurselor financiare pentru protecția mediului, sistemul actual încă rămâne unul deficitar.  Pentru eliminarea deficiențelor constatate în acest domeniu într-o primă etapă a fost elaborat un proiect de lege pentru modificarea unor acte normative *(inițiativa legislativă nr. 2 din 14 ianuarie 2022).* Proiectul respectiv are ca obiectiv revizuirea normelor legale primare care reglementează domeniul administrării Fondului Ecologic Național, în mod special delimitând competențele specifice ale diferitelor autorități și instituții publice în procesul formării și administrării acestui Fond. Astfel, potrivit proiectului, Guvernul urmează să adopte cadrul normativ subsidiar și să instituie cadrul instituțional și funcțional, inclusiv modul de gestionare a Fondului Național pentru Mediu , modul de identificare, evaluare, selectare, aprobare, contractare și monitorizare a implementării proiectelor în domeniul protecției mediului, precum și să determine structura organizațională din sistemul administrativ al autorității centrale pentru resursele naturale și mediu învestită cu competență de implementare a politicii de mediu pe dimensiunea administrării Fondului. La rândul său autoritatea centrală pentru resursele naturale și mediu (adică Ministerul Mediului), va aproba actele normative orientate spre punerea în executare a cadrului normativ în materie de administrare a Fondului, inclusiv norme metodologice, instrucțiuni, reguli și regulamente care să reglementeze în mod detaliat procedurile interne privind identificarea, evaluarea, selectarea, aprobarea, contractarea și monitorizarea implementării proiectelor în domeniul protecției mediului, precum și de evaluare post-implementare. În cele din urmă, structura organizațională din sfera de competență a autorității centrale pentru resurse naturale de mediu, responsabilă de administrarea Fondului (această competență urmând a fi delegată Instituției publice „Unitatea de implementare a proiectelor în domeniul mediului”), va avea ca misiune gestionarea nemijlocită a mijloacelor financiare ale Fondului și asigurarea desfășurării, în condiții de transparență și legalitate, a procedurilor de identificare, evaluare, selectare și finanțare a proiectelor din domeniul protecției mediului.  Pe cale de consecință, pentru punerea în aplicare a viitoarelor prevederi legale, Ministerul Mediului a elaborat un proiect de hotărâre a Guvernului „pentru aprobarea Regulamentului privind modul de administrare a Fondului Național pentru Mediu ”, care prevede în principal: modul de constituire și funcționare a Fondului, domeniile care pot beneficia de finanțare în baza proiectelor, noțiunile, principiile, responsabilii de administrarea și gestionarea Fondului și modul de identificare a priorităților de finanțare aspectele instituționale în procesul de administrare a Fondului.  Organizarea procesului de implementare a mecanismului propus în proiectele menționate mai sus nu poate fi conceput fără asigurarea unui cadru instituțional viabil și eficient în realizare obiectivelor propuse.  Anume din această perspectivă este necesară modificarea în principal a cadrului normativ privind organizarea și funcționarea Instituției publice „Unitatea de implementare a proiectelor de mediu”, care pe de o parte trebuie să ofere o siguranță a legalității exercitării competenței de administrare a Fondului de către această entitate, iar pe de altă parte, să asigure consolidarea capacităților financiare și umane, astfel încât această entitate să-și exercite competența în mod cât mai eficient.   |  | | --- | | 1. ***Descrierea gradului de compatibilitate pentru proiectele care au ca scop armonizarea legislaţiei naționale cu legislaţia Uniunii Europene*** | | Proiectul de hotărâre nu conține norme de armonizare a legislației naționale cu legislația Uniunii Europene. | |
| 1. ***Principalele prevederi ale proiectului și evidențierea elementelor noi*** |
| Proiectul cuprinde prevederi de modificare a Hotărârii Guvernului nr. 1249/2018 „cu privire la organizarea și funcționarea Instituției publice „Unitatea de implementare a proiectelor în domeniul mediului”, și a Hotărârii Guvernului nr. 145/2021 „Cu privire la organizarea și funcționarea Ministerului Mediului”  Astfel, modificările propuse în punctul 1 al proiectului de hotărâre a Guvernului vizează reconsiderarea unor reglementări din Statutul acestei instituții publice care constau în completarea competenței acesteia cu atribuții privind administrarea Fondului Național pentru Mediu , inclusiv asigurarea desfășurării activităților administrative privind identificarea, selectarea, evaluarea, finanțarea și monitorizarea implementării proiectelor în domeniul protecției mediului. De asemenea se propun unele ajustări care vizează organizarea activității Comitetului de supraveghere, inclusiv în contextul atribuirii acestuia a competenței de examinare și adoptare a deciziilor pe marginea chestiunilor privind finanțarea sau refuzul finanțării proiectelor în domeniul mediului: componență, cvorum, desfășurarea ședințelor, etc. conform modificărilor propuse în proiect componența Comitetului va fi constituită din 5 membri: ministrul mediului – președinte al Comitetului și câte un reprezentant al ministerului finanțelor, agenției de mediu, mediului academic și societății civile (selectat prin concurs), fiind exclus termenul de 4 ani pentru care sunt desemnați membrii. De asemenea, din componența Comitetului se propune excluderea reprezentantului Cancelariei de Stat. Totodată, în proiect se propune extinderea termenului general de convocare a ședințelor comitetului de la o dată în trimestru la o dată în semestru, păstrând totodată opțiunea convocării la necesitate. În același context, în proiect se propune substituirea formulei de adoptare a hotărârilor Comitetului de către majoritatea membrilor prezenți, cu formula de adoptare de către majoritatea membrilor Comitetului.  Relevăm că deși acest aspect nu este reflectat în proiect, în vederea eficientizării activității instituției și consolidării capacităților sale, numărul de personal al Instituției va fi mărit, astfel încât acesta să nu depășească un total de 10 de unități de personal. Acesta fiind numărul optim de unități care vor permite operaționalizarea și desfășurarea corespunzătoare a activității Instituției la un randament comparabil cu misiunea acesteia și sarcinile cărora trebuie să le facă față.  În punctul 2 din proiect sunt propuse modificări ale structurii și organigramei Ministerului Mediului prin excluderea referințelor la Direcția fonduri de mediu din structura aparatului central al acestui minister. Notăm că această subdiviziune structurală în prezent realizează funcțiile, care se preconizează prin proiectul de față și celelalte proiecte în acest domeniu să fie transferate în competența Instituției publice ”Unitatea de implementare a proiectelor de mediu”. Totodată însă efectivul limită al ministerului rămâne intact, deoarece cele 5 unități de personal ale direcției suprimate vor fi utilizate pentru consolidarea capacităților altor subdiviziuni structurale ale ministerului. |
| 1. ***Fundamentarea economico-financiară*** |
| Implementarea prevederilor proiectului implică cheltuieli suplimentare de la bugetul de stat, determinate de necesitatea suplimentării numărului de unități de personal ale Instituției respective cu 7 de unități. Pentru cele 7 unități de personal suplimentare fondul de salarizare urmează a fi suplinit cu aproximativ 2,2 milioane lei anual, reieșind din salariul mediu de 20,5 mii lei pentru fiecare unitate de personal, la care se adaugă și impozitele și taxele achitate de Instituție, în calitate de angajator.  De asemenea, pentru fiecare proiect care va fi supus examinării vor fi contractați 3 experți pentru a realiza o evaluare independentă. Conform estimărilor, fiecare expert urmează să dedice cel puțin o zi de lucru pentru expertizarea fiecărui proiect. La un cost mediu de *1000 lei/zi de expert*, pentru fiecare proiect evaluat va fi un cost adițional de aproximativ *3000 lei.*  Totodată, transferarea funcției de administrare a Fondului de la Ministerul Mediului către Unitate presupune schimbarea sau încetarea raporturilor de muncă pentru funcționarii publici care la momentul actual sunt responsabili de administrarea Fondului. Prin urmare, în eventualitatea în care funcționarii publici vor alege încetarea raporturilor de muncă, urmează a fi asigurate garanțiile sociale pentru aceștia, în conformitate cu prevederile legale în domeniu, ceea ce va duce la costuri suplimentare. |
| 1. ***Modul de încorporare a actului în cadrul normativ în vigoare*** |
| Adoptarea proiectului va implica întreprinderea unor acțiuni orientate spre punerea în aplicare a prevederilor acestuia.  Astfel, conducerea Unității urmează să elaboreze structura organizatorică, organigrama şi efectivul-limită ale Instituției și să le prezinte pentru aprobare Comitetului de supraveghere. De asemenea, conducerea Instituției urmează să elaboreze și să înainteze spre adoptare Comitetului de supraveghere regulamentele subdiviziunilor interioare ale Instituției.  În aceeași ordine de idei, la propunerea Unității, Ministerul Mediului urmează să aprobe manualul operațional privind procedurile de identificare, evaluare, selectare, aprobare, contractare și monitorizare a implementării proiectelor în domeniul protecției mediului, precum și de evaluare post-implementare. |
| 1. ***Avizarea și consultarea publică a proiectului*** |
| În conformitate cu prevederile art. 32 din Legea nr. 100/2017 cu privire la actele normative și pct. 190 din Regulamentul Guvernului, aprobat prin Hotărârea Guvernului nr. 610/2018 proiectul se înaintează pentru avizare și expertizare în modul stabilit.  În scopul respectării prevederilor *Legii nr. 239 din 13 noiembrie 2008 privind transparența în procesul decizional,* proiectul a fost plasat pe pagina web oficială a Ministerului Mediului [www.mediu.gov.md](http://www.mediu.gov.md), compartimentul *Transparența decizională,* directoriul *Proiecte de acte normative remise spre coordonare.* |

**Ministrul mediului** */semnat electronic/* **Iuliana CANTARAGIU**